د امریکې وروسته پاکستان هم د بېن الافغاني خبرو پېل کولو غږ کړی
د پاکستان د بهرنيو چارو وزير شاه محمود قرېشي په افغانستان کې به ټولو فريقېنو غږ کړی چې د ځنډ پرته دې بېن الافغاني خبرې پېل شي.
کراچۍ — قرېشي دا خبره په داسې حال کې کړې چې امریکا ويلي د افغانستان د سولې عمل دې ګړندی کړی شي او چې څومره زر وي بېن الافغاني خبرې دې روانې کړی شي. شاه محمود قرېشي په ټويټر ویلي، "زمونږ شریکو هڅو د افغانستان د سولې د خبرو عمل دې ځای ته راورسولو. ټول فريقېن دې ټولې مسلې هوارې کړي چې بېن الافغاني خبرې بې د ځنډ پېل شي. او په دې لړ کې دا تاريخي موقع د لاسه ورکول نه دي پکار". د افغانستان د سولې د خبرو دپاره د امریکا ځانګړي استازي زلمي خليلزاد هم زر تر زره د بېن الافغاني خبرو پېل کېدو غږ کړی دی. خو امریکا او پاکستان په افغانستان کې د بېن الافغاني خبرو غږ په داسې حال کې کړی چې فرانس د افغانستان نه غوښتي هغه طالب بنديوان دې خوشي نه کړی شي څوک چې د فرانس د وګړو پرضد جرمونو کې سزاوار شوي دي. افغانستان ويلي د امريکا او طالبانو ترمنځ د فرورۍ په مياشت کې د افغانستان د سولې د موافقنامې لاندې يې په پينځه زره خوشي کوونکو طالبانو کې 400 وروسته کړي ځکه چې په دوی د سختو جرمونو تورونه دي. وروسته د سولې د لويې جرګې د مشورې په پايله کې افغان ولسمشر اشرف غني د دغو طالبانو د پرېښود امر لاسليک کړی او 80 تنه پکې خوشي کړی شوي هم دي.